પેરેડાઇઝ પેપર્સમાં જણાવાયા મુજબ ભારતના હાલના નાગરિક ઉડ્ડયન મંત્રી જયંત સિંહા, Ebayના સ્થાપક પીએર ઓમીદયારે શરૂ કરેલી સખાવતી સંસ્થા ઓમીદયાર નેટવર્કના ભારત ખાતેના એમડી હતા. ત્યારે આ સંસ્થા વતી તેઓ કેલિફોર્નિયાની સોલાર પાવર કંપની ડી. લાઇટ ડિઝાઇનના બોર્ડના સભ્ય હતા. આ કંપનીમાં 55 લાખ ડોલરનું રોકાણ ઓમીદયાર નેટવર્ક તથા અન્ય કંપનીઓ દ્વારા કરવામાં આવ્યું હતું. આ કંપનીને લગતા અનેક રોકાણ તથા નાણાંકીય નિર્ણયોમાં સિંહા સામેલ હતા. સિંહાએ જોકે, પોતે ડી. લાઇટ કંપનીમાં બોર્ડ ઓફ ડાયરેક્ટર તરીકે ફરજના ભાગરૂપે રોકાણ નિર્ણયો પર સહી કરી હોવાનું ઇન્ડિયન એક્સપ્રેસને જણાવ્યું હતું. સિંહાના જણાવ્યા અનુસાર પોતે રાજકારણમાં જોડાયા બાદ આ કંપનીઓમાંથી કોઇ નાણાંકીય લાભ મેળવ્યો નથી.